  Виталий Пронин Ижкарын удмурт культурая центр усьтон пумысен вераськонъёс кемаласен ӝутскылӥзы ини. Проектэз борды но кӧня ке пол басьтӥськылӥзы. Но уж пӧртэм мугъёсъя ӝыныё-урдсо луылӥз. Кемалась ӧвӧл Эшъяськон юртын нош ик ортчиз солы сӥзем кенешон. 2017-тӥ арын «Удмурт Кенеш» огазеяськонлэн ёзчиосыз Удмуртилэн Тӧроезлы Александр Бречаловлы куронэн вазиськизы: шоркарамы одно ик удмурт культурая центр луыны кулэ. Та ӵектонэз Тӧро умоен лыдъяз но, Россиысь Президентэн Владимир Путинэн пумиськылыкуз, со сярысь вераськон поттылӥз. Оскон кылдӥз, центрез усьтыны федерал бюджетысь коньдон висъялозы шуыса. Нырысь-валысь удмурт культурая центрез В. Короленко нимо театрлэн интыяз пуктыны малпазы. Но Быдӟым ож дыръя ӝутэм юртэз (со усьтӥськиз 1946-тӥ арын) 2011-тӥ арын ай эскерем экспертъёс шуиллям: юрт куашкан калэ вуэмын, 60 процентлэсь ятыр площадез ярантэм ини. Ӵапак соку отчы интыяськем Ӟуч театрлэсь труппазэ выжтӥзы «Ижмаш» культурая дворецлэн выльдэм юртаз. Озьы ке но юрт быдэсак куштӥськемын ӧй вал: татын та дырозь интыясько «Айкай» театр но Ӟуч театрлэн столярной мастерскоез. 2019-тӥ арын проектэз чакласьёс малпанэ вуизы: юртэз утялтоно но со интые выльзэ пуктоно, угось театрез быдэсак выльдыны-тупатъяны туж дуно усёз. 2020-тӥ арозь, Удмуртилэн кунлыкезлы 100 ар тырмонлы сӥзьыса, вуж театрлэн интыяз удмурт культурая центрлэсь юртсэ ӝутыны кулэ вал. Солэсь проектсэ малпаны 8 миллион манет висъязы. «Центр удмуртской культуры» проект бордын ужазы шаерысьтымы Культурая, Лэсьтӥськонъя, ЖКХ-я но энергетикая министерствоос, «Удмурт Кенеш» огазеяськон но Россиысь Архитекторъёслэн союззылэн Удмуртиысь ёзэтэз. В. Короленко нимо театрлэсь юртсэ куашкатыны ӧдъяло шуыса ивор вӧлмем бере пумит луэмзэс веразы общественникъёс: война вакытэ пуктэм юртэз соос утьыны быгатӥзы. Но таин сэрен удмурт культурая центрен югдур но валантэм луиз. 2021-тӥ арын центрез бурд улаз басьтӥз Удмуртиысь Дизайнэз но городъёсты азинтонъя центр. Выль проект туэ ар пумозь дасямын луыны кулэ. Ужпум таӵе пуктэмын: В. Короленко нимо театрлэн юртэзлэсь туссэ кельтыса, сое выльдоно но туала центр кылдытоно. Проектэз быдэстон борды, конкурс пыр ортчыса, басьтӥськиз Ульяновскысь «Простор» компания. Элькун бюджетысь 4 миллион 700 сюрс манет висъязы центрлэсь проектсэ малпаны. Проектэз радъясьёс югдурез валаса, Ижысь калыклэсь но удмуртъёслэсь мылкыдзэс лыдэ басьтыса мед ужалозы шуыса, 1-тӥ коньывуонэ люкамын вал стратегической сессия. Отчы пыриськизы культура удысысь ужасьёс, общественникъёс, историкъёс, журналистъёс. Кӧня ке группаослы люкиськыса, люкаськемъёс вераськизы удмурт лулчеберетлэн туннэ нуналлы югдурез, тырмымтэосыз но вормонъёсыз сярысь, малпанзэс веразы юртлэн архитектураез но удмуртлыклэн тодметпусъёсыз (символъёсыз) сярысь. Уноез люкаськемъёс пусйизы: удмурт культурая центрын одно ик луыны кулэ концертъёслычаклам бадӟым зал, кибашлыослэн отделзы, видео но куара гожтон студия, йӧскалык кафе, пиналъёслы но анай-атайёслы шутэтскон-дышетскон инты, адӟытон зал. Со сяна, таӵе малпан но чузъяськиз: оло, умойгес луысал, та юртэз «Айкай» театрлы кельтыса, удмурт культурая нимысьтыз центр пуктыны, удмуртлыкез азинтӥсь трос интыосты-огазеяськонъёсты одӥг коркае чуртнаны тыршытэк. Дизайнэз но городъёсты азинтонъя центрлэн кивалтӥсез Вячеслав Правдзинский шуиз: валтӥсь ужпум — вань пайдаё мылкыдъёсты лыдэ басьтыса, вакчи дыр ӵоже центрлэсь концепцизэ йылозяз-пумозяз вуттоно но проектэз быдэстоно. Ноябрьлэн кутсконаз выль пумиськон радъямын луоз. Анастасия ШУМИЛОВА Теги: удмурткультураяцентр  